Kristdemokraterna i Finland

Kristdemokraterna i Finland (finsk: Suomen kristillisdemokraatit), forkortet KD, er et kristendemokratisk politisk parti i Finland. Det ble dannet i 1958 som Finlands kristliga förbund, men tok i 2001 navnet Kristdemokraterna. Partiet fikk valgt sitt første medlem av Finlands riksdag i 1970, den gangen i valgsamarbeid med Centern, og har siden vært representert.

Partiet ble i hovedsak dannet av den kristne fløyen innen Samlingspartiet, som var bekymret for flere utmeldinger fra Den evangelisk-lutherske kirke i Finland og sovjetkommunismen som trussel mot Finlands kristne kulturarv. Det første partiprogrammet var en nærmest ordrett oversettelse av det norske Kristelig Folkepartis program.

Historisk sett har Kristdemokraterna stått sterkest i Kymmenedalen. Kristdemokraterna henter en stor del av sin oppslutning i frikirkelige miljøer, som pinsebevegelsen og den evangelisk-lutherske frikirken, men også til visse indremisjonsmiljøer som fikk gjennomslag innen den evanglisk-lutherske statskirken i 1970-årene. De frikirkelige miljøene står også sterkt i kystbygdene i det svenskspråklige Österbotten.

Kristdemokraterna var motstandere av finsk medlemskap i EU i 1990-årene og senere av utvidelser av EU-samarbeidet, slik som euroen, men har siden moderert sin EU-skepsis.

Kristdemokraterna ble i 2018 fullverdig medlem av Det europeiske folkeparti.

Ledere 
Olavi Päivänsalo 1958–1964
Ahti Tele 1964–1967
Eino Sares 1967–1970
Olavi Majlander 1970–1973
Raino Westerholm 1973–1982
Esko Almgren 1982–1989
Toimi Kankaanniemi 1989–1995
Bjarne Kallis 1995–2004
Päivi Räsänen 2004–2015
Sari Essayah 2015–d.d.

Referanser

Eksterne lenker 
 
 

Sosialkonservative partier
Politiske partier i Finland
Politiske partier etablert i 1958
1958 i Finland